
Az influencer marketing fogyasztókra gyakorolt negatív hatásai

TMDK dolgozatom témája az influencer marketing fogyasztókra gyakorolt
hatásának vizsgálata, különös hangsúlyt fektetve a negatívumokra.
Napjainkban virágkorát élik a tartalomgyártók és a vállalatok közti együttműködések,
melyeknek célja, hogy a márka minél nagyobb ismertségre tegyen szert és minél több
potenciális vásárlót érjen el. Ennek érdekében számos stratégiát alkalmaznak, amelyek a
fogyasztók attitűdjeire és vásárlási magatartására is befolyással vannak.
Dolgozatom elméleti részében részletesen bemutatom az influencer marketing jelenséget,
valamint annak jelentőségét és hatékonyságát, hazai és nemzetközi szakirodalmakra, valamint
szekunder adatokra támaszkodva. Az aktuális trendek is említésre kerülnek, különös figyelmet
szentelve a mesterséges intelligencia térhódítására. Ezen túl kitérek arra, hogy milyen
lehetőségei vannak a fogyasztói döntéshozatal befolyásolásának és maguk a tartalomgyártók
ebben milyen szerepet játszanak.
Primer kutatásom kvalitatív és kvantitatív online tartalomelemzésen alapul, melynek
eredményeit egyváltozós statisztikai elemzésekkel szemléltetem. Kutatásom célja, hogy
azonosítsam az influencer marketing fogyasztókra gyakorolt negatív hatásait, kockázatait és
kihívásait, majd ezek alapján javaslatokat teszek ezen negatív hatások csökkentésére és az
influencer marketing fenntarthatóbb, etikusabb működésére.



